Nariadenie Komisie (ES) č. 1042/2002
zo 14. júna 2002,
ktorým sa mení a dopĺňa nariadenie (ES) č. 919/94 ustanovujúce podrobné pravidlá pre uplatňovanie nariadenia (EHS) č. 404/93 o organizáciách producentov banánov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 404/93 z 13. februára 1993 o spoločnej organizácii trhu s banánmi [1], v znení nariadenia (ES) č. 2587/2001 [2], najmä na jeho článok 9,
keďže:
(1) Nariadenie Komisie (ES) č. 919/94 [3], v znení nariadenia (ES) č. 630/1999 [4], ustanovuje podrobné pravidlá pre uplatňovanie nariadenia (ES) č. 404/93 o organizáciách producentov banánov. Najmä zavádza podmienky pre uznávanie organizácií producentov a príloha nariadenia zavádza minimálny predajný objem produkcie banánov a minimálny počet producentov, o ktorých organizácie musia dokázať, že sú ich členmi.
(2) Aby sa splnili ekonomické úlohy pripísané organizáciám producentov ohľadne produkcie a obchodovania na trhu, aby sa zvýšil príjem z obchodovania na trhu a aby sa zlepšilo riadenie tohto sektora, musí sa podporovať tvorba väčších jednotiek a musia sa zvýšiť prahy týkajúce sa počtu členov a predajných objemov. Z tohto hľadiska by sa uplatňovanie prahov stanovených pre regióny francúzskej produkcie malo rozšíriť na Kanárske ostrovy. Zvýšenie prahov pre ostatné regióny produkcie v Grécku a v Portugalsku nie je riešením vzhľadom na charakteristiky organizácií producentov.
(3) Aby sa umožnilo založenie organizácií producentov prispôsobených novým prahom, pre rok 2002 by sa termín, do ktorého členovia organizácií producentov založených v Španielsku musia oznámiť úmysel odstúpiť, mal predĺžiť.
(4) Pomoc ustanovená v článku 6 nariadenia (EHS) č. 404/93 by sa nemala udeľovať organizáciám výrobcov, ktoré zahrňujú členov bývalých organizácií producentov, ktoré už využívali tento systém pomoci.
(5) Aby sa organizácie producentov mohli prispôsobiť novým prahom, ustanovenia tohto nariadenia by sa mali začať uplatňovať od 1. januára 2003 s výnimkou ustanovenia o oznámení o odstúpeniach v roku 2002, ktoré sa bude uplatňovať od dátumu nadobudnutia účinnosti tohto nariadenia.
(6) Nariadenie (ES) č. 919/94 by sa preto malo zmeniť a doplniť.
(7) Opatrenia ustanovené týmto nariadením sú v súlade so stanoviskom Riadiaceho výboru pre banány,
PRIJALA TOTO ROZHODNUTIE:
Článok 1
Nariadenie (ES) č. 919/94 sa týmto mení a dopĺňa takto:
1. Nasledujúci druhý pododsek sa dopĺňa do článku 5 písm. c):
"Bez ohľadu na prvý pododsek, v prípade organizácií producentov založených v Španielsku sa oznámenia o úmysle odstúpiť, ktoré sa majú predkladať v roku 2002, predložia najneskôr do 15. októbra."
2. Článok 10 sa nahrádza týmto:
"Článok 10
Pomoc pri podpore zriaďovania a napomáhaní pri administratívnych operáciách organizácií producentov uvedených v článku 6 ods. 1 nariadenia (EHS) č. 404/93 sa neudeľuje organizáciám producentov, ktoré už prijali pomoc ustanovenú článkom 10 nariadenia (EHS) č. 1360/78 alebo článkom 10 nariadenia Rady (ES) č. 952/97 [5], a organizáciám, ktoré pozostávajú z členov, ktorí sú bývalými členmi organizácií, ktoré už využili túto pomoc."
3. Príloha I k nariadeniu (ES) č. 919/94 sa nahrádza textom v prílohe tohto nariadenia.
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Uplatňuje sa od 1. januára 2003. Avšak článok 1 ods. 1 sa bude uplatňovať od dátumu nadobudnutia účinnosti tohto nariadenia.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 14. júna 2002